Bybelskool » Kolossense 4:2-18 – Fokus op volhardende gebed en wyse woorde
Tigikus (Kol 4:7-8) was ‘n gelowige uit die provinsie Asië (Hand 20:4) en iemand wat ‘n hele paar keer vir Paulus gehelp het. Hy het moontlik al die gevangeniskap briewe afgelewer op sy reis na Kolosse en Efese (Kol 4:9; Ef 6:21) en het ook twee ander kere onderskeidelik na Efese en Kreta gereis in opdrag van Paulus (2 Tim 4:12; Tit 3:12) om die gemeentes te ondersteun.
Onesimus word ook genoem, die slaaf van Kolosse wat na Filemon teruggestuur is, en wat deur Paulus die getroue medegelowige genoem word (Kol 4:9).
Markus is waarskynlik die skrywer van die evangelie van Markus en neef van Barnabas (soos ons hier in Kol 4:10 lees).
Jesus Justus is die ander Joodse gelowige wat saam met Paulus is. Jesus was sy Joodse naam (eintlik Josua – Jesus is die Griekse vertaling van Josua) en Justus sy Latynse naam, soos Paulus se twee name: Saulus – Joodse naam; Paulus – Latynse naam. Ons weet nie iets meer van hom af nie.
Epafras is saam met Paulus ‘n gevangene, en word verbind met die stigting van die gemeente van Kolosse (Kol 1:7). Hy is ‘n voorbidder van formaat (Kol 4:12).
Lukas is die skrywer van die evangelie van Lukas en die Handelinge van die Apostels en word hier spesifiek ‘n dokter genoem (Kol 4:15).
Nimfa was van Laodisea en leier van die huisgemeente daar. Daar is twee tekslesings vir dié persoon se naam. Die OAV het die manlike vorm aanvaar, en die NAV die vroulike. Al hoe meer geleerdes interpreteer dit egter as ‘n vrou. Nimfa was dus, soos Lidia, ‘n geestelike leier wat haar huis tot beskikking van die kerk gestel het.
Argippus word opgeroep om die bediening wat die Here vir hom gegee het, te omarm en uit te voer. Hy word ook in Filemon genoem en was waarskynlik die seun van Filemon en Affia van Kolosse.